Document ID: 32011D0722

DEĊIŻJONI TAL-KUNSILL
tas-27 ta’ Ottubru 2011
dwar il-pożizzjoni li għandha tieħu l-Unjoni Ewropea fil-Kumitat tal-Kummerċ stabbilit mill-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, minn naħa, u r-Repubblika tal-Korea, min-naħa l-oħra, fir-rigward tal-adozzjoni tar-regoli tal-proċeduri tal-Kumitat tal-Kummerċ u l-istabbiliment ta’ lista ta’ 15-il arbitri
(2011/722/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikoli 91, u 100(2), u l-ewwel sottoparagrafu tal-Artikolu 207(4), flimkien mal-Artikolu 218(9) tiegħu,
Wara li kkunsidra l-proposta tal-Kummissjoni Ewropea,
Billi:
(1)
Fit-23 ta’ April 2007 l-Kunsill awtorizza lill-Kummissjoni biex tinnegozja ftehim ta’ kummerċ ħieles mar-Repubblika tal-Korea f’isem l-Unjoni Ewropea u l-Istati Membri tagħha.
(2)
Dawk in-negozjati ġew konklużi u l-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, minn naħa, u r-Repubblika tal-Korea, min-naħa l-oħra, (1) (“il-Ftehim”) ġie ffirmat fis-6 ta’ Ottubru 2010.
(3)
B’konformità mal-Artikolu 15.10.5 tal-Ftehim, il-Ftehim ġie applikat provviżorjament mill-1 ta’ Lulju 2011 bil-konklużjoni tiegħu pendenti sakemm il-proċeduri jiġu kompluti.
(4)
L-Artikolu 15.1 tal-Ftehim jistabbilixxi Kumitat tal-Kummerċ, li għandu, fost affarijiet oħra, jiżgura li l-Ftehim jaħdem sew.
(5)
L-Artikolu 15.1.4(f) tal-Ftehim jistipula li l-Kumitat tal-Kummerċ jista’ jadotta r-Regoli tal-proċedura tiegħu stess.
(6)
L-Artikolu 14.18 tal-Ftehim jipprovdi li, mhux iżjed minn sitt xhur wara d-dħul fis-seħħ tal-Ftehim jew mill-applikazzjoni provviżorja tiegħu, il-Kumitat tal-Kummerċ għandu jistabbilixxi lista ta’ 15-il individwu biex iservu ta’ arbitri.
(7)
L-Unjoni għandha tiddeċiedi l-pożizzjoni li trid tittieħed dwar l-adozzjoni tar-Regoli ta’ Proċedura tal-Kumitat tal-Kummerċ u l-istabbiliment tal-lista tal- arbitri,
ADOTTA DIN ID-DEĊIŻJONI:
Artikolu 1
Il-pożizzjoni li se tieħu l-Unjoni fil-Kumitat tal-Kummerċ, imwaqqaf mill-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, minn naħa, u r-Repubblika tal-Korea, min-naħa l-oħra, dwar l-adozzjoni tar-Regoli ta’ Proċedura tal-Kumitat tal-Kummerċ u l-istabbiliment tal-lista ta’ 15-il individwu biex iservu ta’ arbitri se tkun ibbażata fuq l-abbozzi tad-deċiżjonijiet tal-Kumitat tal-Kummerċ mehmuża ma’ din id-Deċiżjoni.
Artikolu 2
Bi qbil mat-tqassim ta’ kompetenzi stabbilit skont it-Trattat, id-delegazzjoni tal-Grupp tal-UE għall-Kumitat tal-Kummerċ se tkun komposta minn rappreżentanti tal-Kummissjoni u tal-Istati Membri, li jaħdmu skont l-oqsma ta’ kompetenza rispettiva tagħhom kif meħud mit-Trattati.
Artikolu 3
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fil-Lussemburgu, is-27 ta’ Ottubru 2011.

Labels: 10
3
15
18